Windows 10 opdatering er ude – her er de bedste nyheder

Under tirsdag aftens Surface-event afslørede Microsoft at Windows 10 October-opdateringen nu kan hentes og den rummer et væld af nye funktioner. Det kan du naturligvis læse om i detaljer på Microsofts eget blog-indlæg, men vi har destilleret nogle af de bedste nyheder her.

Udklipsholder i skyen

Den gode gamle udklipsholder er blevet opdateret til livet i skyen. Det er nu muligt at kopiere flere emner til udklipsholderen, ligesom de gemte elementer kan kopieres på tværs af enheder. Du kan for eksempel gemme bestemte billeder og tekster i udklipsholderen, så du slipper for at kopiere flere gange. Tast CTRL+V for at få menuen frem.

Fleksibelt skærmbillede

Tager du skærmbilleder, er der også godt nyt. Tidligere var det et syndigt rod, men nu har Microsoft samlet alle relevante funktioner i et nyt værktøj, der hedder Snip & Sketch. Her kan der sættes timere, du kan tegne på billeder eller beskære billeder. Den kan tilgås ved at trykke på Windows-tasten + Shift + S, men den kan også indstilles til at aktiveres på en stylus-knap eller ved at trykke på Print Screen-tasten.

Windows 10 har fået en ny Snip & Sketch-app.

Opdateret søgefunktion

Søgefunktionen er også blevet opdateret idet brugerne nu får et preview af alle søgeresultater, deriblandt dokumenter, mails og filer. En funktion, der har været på Mac-computere i årevis, men bedre sent end aldrig!

Din mobiltelefon-app

Android-brugere kan fremover tilgå tekst og fotos, der ligger på mobilen direkte i Windows 10. Du kan redigere fotos på telefonen direkte i den nye Windows 10 app uden at skulle overføre dem fra en enhed til en anden – og du kan sende tekstbeskeder direkte fra Windows 10. Funktionerne kræver Android 7.0 eller nyere, men der er også en yderst begrænset udgave til iPhone-brugere. Ifølge Microsoft til man kunne flytte en webside fra iPhone til skrivebordet. Og i en kommende opdatering vil det være muligt at lave et komplet spejl af mobilens skærm. Se mere om Your Phone-app’en i videoen her:

https://youtu.be/XO303V2bQsg

Ud over de helt store ændringer, har Microsoft lavet en voldsom række udvidelser og forbedringer. Her er et par af dem:

Microsoft har tilføjet 157 nye emojis, der inkluderer bl.a. en lama og en superhelt.

Der kommer angiveligt en Dark Mode til Stifinder.

Edge-browseren kan konfigureres med nye farveskemaer.

Windows 10 opdateringen burde være klar til dig allerede i dag. Tjek opdateringerne, hvis du vil have den nu. Alternativt begynder Microsoft at skubbe den ud til alle Windows 10-brugere den 9. oktober.

Windows 10 opdatering er ude – her er de bedste nyheder