Danske Windows 10-brugere kan få penge retur

Hvis du har betalt for at holde liv i din gamle Windows 10-maskine med ekstra sikkerhedsopdateringer, kan du godt begynde at glæde dig: Microsoft sender pengene retur.

I en overraskende kovending har Microsoft besluttet at gøre den såkaldte Extended Security Updates (ESU) gratis for privatpersoner i hele EU – inklusive Danmark. Det betyder, at danskere, som allerede har købt et års ekstra sikkerhedsopdateringer til Windows 10, nu får deres 239 kroner tilbage.

Presset til at give efter

Planen var ellers klar: 15. oktober 2025 skulle være dødsdatoen for Windows 10. Her ville Microsoft udsende den sidste gratis sikkerhedsopdatering og dermed erklære systemet for “end of support”. Det plejer at være punktummet for Microsoft-software – uden opdateringer bliver gamle systemer nemlig oplagte mål for hackere og anden IT-snavs.

Derfor tilbød Microsoft en betalingsløsning til de privatbrugere, der ikke var klar til at skifte – Extended Security Updates til 239 kroner for ét år.

Men efter pres fra forbrugerorganisationer og EU-instanser har Microsoft ændret kurs. Nu bliver ESU helt gratis for private brugere i EU, Norge, Island og Liechtenstein frem til 13. oktober 2026.

Sådan får du dine penge retur

Hvis du allerede har betalt for en ESU-licens, får du automatisk dine penge tilbage. Hvis du har bestilt, men endnu ikke betalt, bliver både betaling og ordre annulleret.

Microsoft skriver i en meddelelse, at de vil “hjælpe dig med at beskytte din enhed gennem hele ESU-perioden, mens du udforsker mulighederne for at overgå til Windows 11”.

Mange holder fast i det gamle

Microsoft har længe forsøgt at få folk over på Windows 11, men overgangen går trægt – især blandt privatbrugere. Årsagen? Windows 11 kræver langt mere af din computer end forgængeren. For mange betyder det i praksis, at de skal ud og købe ny hardware, og det er ikke just populært.

Ifølge de seneste tal kører omkring 40 procent af danske Windows-computere stadig Windows 10, mens cirka 60 procent har taget springet til Windows 11.

Danske Windows 10-brugere kan få penge retur